Diari Oficial de la Generalitat Valenciana


Sumari del DOGV 6885, del 19-10-2012 (2012/9541)

RESOLUCIÓ de 16 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Agència Valenciana del Turisme i l'Ajuntament de Benidorm per a la celebració del Low Cost Festival 2012.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6885

Data del DOGV
:   19-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9541


Data del document
:   16-10-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 16 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Agència Valenciana del Turisme i l'Ajuntament de Benidorm per a la celebració del Low Cost Festival 2012. [2012/9541]  
L'Agència Valenciana del Turisme i l'Ajuntament de Benidorm han subscrit, després de la tramitació prèvia reglamentària, el 27 de juliol de 2012, el conveni de col·laboració per a la celebració del Low Cost Festival 2012.  
De conformitat amb allò que s'ha sol·licitat per l'Agència Valenciana del Turisme, segons el que establix l'article 111.3 de la Llei 8/2010, de 23 de juny, de la Generalitat, de Règim Local de la Comunitat Valenciana, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 920/2012, i que figura com a annex d'esta resolució.  
  
Valencia, 16 d'octubre de 2012.- La directora general del Secretariat del Consell i Relacions amb Les Corts: M. Teresa Lleó Alonso.  
  
  
Conveni de col·laboració entre l'Agència Valenciana del Turisme i l'Ajuntament de Benidorm per a la celebració del Low Cost Festival 2012.  
  
València, 27 de juliol de 2012  
  
D'una part, Lola Johnson Sastre, consellera de Turisme, Cultura i Esport i presidenta de l'Agència Valenciana del Turisme, que intervé en nom i representació d'esta última, entitat de dret públic subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, i l'article 2 del Decret 100/2011, de 26 d'agost, pel qual aprova el Reglament Orgànic i Funcional de la Conselleria de Turisme, Cultura i Esport. El domicili de l'esmentada entitat de dret públic, als efectes del present document, és el situat a València, avinguda d'Aragó, número 30, planta octava.  
  
La legitimació i representació per a este acte es deriva de la seua condició de consellera de Turisme, Cultura i Esport, d'acord amb el que establix l'article 1 del Decret 11/2011, de 28 de juliol, del president de la Generalitat, pel qual es nomenen consellers, secretari i portaveu del Consell, i a qui correspon posseir la presidència de l'esmentada Agència Valenciana del Turisme, d'acord amb el que establix el número 1 de l'article 5 del mencionat Decret 209/2004, de 8 d'octubre, que es troba autoritzada per a la firma d'este conveni en virtut del que disposa la lletra e del número 2 de l'esmentat article 5.  
D'una altra, Agustín Navarro Alvado, alcalde-president de l'Ajuntament de Benidorm (Alacant). La legitimació i representació per a este acte es deriva de la seua condició i càrrec d'alcalde president de l'esmentat Ajuntament, autoritzat per a subscriure el present conveni, d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local.   
Les parts, segons intervenen,  
Exposen  
1r. Que l'Agència Valenciana del Turisme té a càrrec seu l'impuls i execució de la política turística de la Generalitat en relació amb la promoció de la qualitat i innovació, el desenrotllament, millora, informació i difusió del sector turístic valencià, i potencia esta oferta, per mitjà de la comercialització, informació i difusió del producte turístic de la Comunitat Valenciana, i, en general, la realització de les activitats necessàries per a una millor promoció de l'oferta turística de la Comunitat Valenciana.  
2n. Que el pes específic i la importància que Benidorm té com a destinació turística justifiquen la voluntat de suport de l'Administració autonòmica, ja que Benidorm és la principal destinació turística de la Comunitat Valenciana quant a places d'allotjament i nombre de pernoctacions hoteleres.   
3r. Que és objectiu comú de l'Agència Valenciana del Turisme i de l'Ajuntament de Benidorm el desenrotllament i promoció del sector turístic de la ciutat de Benidorm.  
4t. Que l'Ajuntament de Benidorm té previst realitzar el Low Cost Festival, que naix amb la intenció d'unir música, turisme i qualitat de servici de baix cost i amb el menor impacte mediambiental.  
Per tot allò que s'ha exposat, i tenint interés l'Agència Valenciana del Turisme a col·laborar en l'objectiu de la realització del mencionat Low Cost Festival, les parts atorgants consideren convenient la firma del present conveni de col·laboració basant-se en les següents  
  
Clàusules  
  
Primera. Objecte del conveni  
L'objecte del present conveni és establir un acord de col·laboració entre l'Agència Valenciana del Turisme i l'Ajuntament de Benidorm per a la celebració del Festival de Música Low Cost Festival a Benidorm del 27 al 29 de juliol de 2012.  
Així mateix, l'Agència col·laborarà econòmicament amb l'Ajuntament de Benidorm, duent a terme el finançament nominatiu pressupostàriament determinat en els termes que més avant s'establixen.  
  
  
Segona. Contingut de les actuacions promocionals i de difusió turística que ha de realitzar l'Ajuntament de Benidorm del mencionat Low Cost Festival  
Les diferents actuacions promocionals i de difusió turística que redunden en la promoció de l'esmentat festival, i comprendrà actuacions, com ara:   
- Actuacions de promoció i publicitat del festival en diversos mitjans de comunicació escrita, televisió i suports digitals.   
- Edició de material gràfic promocional i de difusió del festival (cartelleria, flyers, etc.).  
- Qualssevol altres actuacions que redunden en la promoció i difusió del certamen.  
Els suports publicitaris hauran d'incorporar el logotip turístic «Comunitat Valenciana» proporcionat per l'Agència Valenciana del Turisme.  
  
Tercera. Import del conveni  
En els pressupostos de la Generalitat per a l'anualitat de 2012, ha quedat establida una línia de subvenció nominativa a favor de l'Ajuntament de Benidorm per import de 63.000 euros, codi línia SE000939/03, amb càrrec a la partida pressupostària de l'Agència Valenciana del Turisme, capítol IV, programa 22 Col·laboració entitats, subprograma 221 «Impuls imatge destinació».  
L'Agència es compromet a transferir a l'Ajuntament de Benidorm la quantitat màxima de seixanta-tres mil euros (63.000 €) gastos i impostos de qualsevol classe inclosos.   
Per a procedir al pagament a l'Ajuntament de Benidorm de la quantitat que corresponga, l'Ajuntament haurà d'aportar la documentació justificativa següent:  
1. Còpia de les factures originals a nom de l'Ajuntament de Benidorm degudament confrontades i relatives a les actuacions relacionades amb l'objecte del conveni.  
2. Informe-certificació de gasto expedit pel secretari amb el vistiplau de l'alcalde, explicatiu i acreditatiu dels aspectes següents:  
  
a) Declaració expedida per l'òrgan competent de l'Ajuntament sobre el reconeixement de l'obligació de pagament dels gastos ocasionats en relació amb l'objecte del conveni i relacionats amb el punt 1.   
  
b) Declaració o justificació sobre la concurrència per a la contractació en aquells conceptes que ho admeten.  
c) Memòria econòmica detallada dels gastos que hi ha hagut com a conseqüència de les actuacions objecte del conveni i que estiguen relacionats amb les factures mencionades en l'apartat 1.  
d) Declaració de no haver rebut altres subvencions o ajudes per a l'actuació objecte del present conveni o, en cas d'haver-les rebut, origen i import d'estes.  
e) L'entitat beneficiària haurà d'acreditar no incórrer en cap de les circumstàncies arreplegades en els articles 13.2 de la Llei 38/2003, realitzada per mitjà de declaració responsable.  
3. L'Ajuntament presentarà una memòria gràfica de les actuacions detallada i referida a les distintes prestacions i compromisos del conveni i especialment en els aspectes de l'aplicació de la marca en els diferents suports.  
L'Agència Valenciana del Turisme pagarà l'import de l'ajuda a l'Ajuntament de Benidorm una vegada realitzada l'actuació objecte del conveni i complides per l'esmentat Ajuntament totes les obligacions, condicions i tràmits que s'hi establixen, per a la qual cosa l'Àrea de Promoció i Comunicació Turística de l'Agència Valenciana del Turisme haurà d'emetre un informe acreditatiu del fet que les actuacions contractades per l'Ajuntament de Benidorm s'ajusten a allò que s'ha estipulat en el present conveni.  
Les quantitats que s'han d'abonar pels conceptes abans detallats seran satisfetes per l'Agència Valenciana del Turisme directament a l'Ajuntament, que les destinarà al pagament de gastos, prestacions i servicis professionals, empreses o entitats que realitzen les corresponents actuacions previstes en el conveni.  
L'omissió de la documentació a què es referix el número dos anterior podrà, així mateix, produir la resolució del present conveni, en el cas que, requerida per l'Agència Valenciana del Turisme, no se'n produïsca la presentació en un termini de quinze dies des que siga efectuat el requeriment.  
  
Quarta. Actuacions de l'Ajuntament de Benidorm  
L'Ajuntament es compromet a:  
A. Executar l'actuació objecte del present conveni segons la proposta o memòria presentada.  
B. Per a l'execució del projecte objecte del conveni, l'Ajuntament haurà de complir els requisits de concurrència, igualtat, mèrit i capacitat i contractar a través d'algun dels procediments que corresponga dels previstos en el text refós de la Llei de Contractes del Sector Públic.  
  
C. L'Ajuntament haurà de comunicar amb la suficient anticipació a l'Agència Valenciana del Turisme el calendari d'actuacions previst, a fi d'efectuar-ne l'oportú seguiment.   
D. L'Ajuntament haurà de comunicar a l'Agència Valenciana del Turisme, tan prompte com es conega, l'obtenció de qualssevol altres subvencions o ajudes per a la mateixa finalitat, procedents d'altres administracions, ens públics o privats.   
E. Haurà de fer constar l'Agència Valenciana del Turisme com a col·laboradora del festival en totes les campanyes de publicitat, pàgina web, publicacions, cartelleria i suports promocionals de qualsevol classe, mencionant i/o ubicant en un lloc visible el logotip turístic «Comunitat Valenciana» proporcionat per l'Agència.  
F. Haurà d'entregar a l'Agència Valenciana del Turisme un total de 50 abonaments generals, 20 abonaments VIP i 10 abonaments VIP POOL del festival per a ús promocional, que també inclouran la marca turística «Comunitat Valenciana».  
G. L'Ajuntament incorporarà en els suports publicitaris i de difusió relacionats amb les actuacions objecte del conveni, el logotip turístic «Comunitat Valenciana» proporcionat per l'Agència Valenciana del Turisme.   
L'Ajuntament haurà de realitzar les actuacions a què es referix la clàusula segona del present conveni i informarà regularment l'Agència Valenciana del Turisme de l'execució i incidències, si n'hi ha, de les actuacions que es realitzen.  
H. L'Ajuntament es compromet a mencionar la col·laboració de l'Agència Valenciana del Turisme i de la Conselleria de Turisme, Cultura i Esport en totes aquelles comunicacions públiques que es realitzen.  
  
  
Quinta. Actuacions de l'Agència Valenciana del Turisme  
L'Agència Valenciana del Turisme efectuarà la col·laboració econòmica en els termes que preveu la clàusula tercera del present conveni, sempre que l'Ajuntament complisca els seus compromisos i justifique en els termes estipulats.  
De la mateixa manera, supervisarà la correcta aplicació de la marca turística «Comunitat Valenciana» en els suports de les actuacions descrites.  
  
Sexta. Duració  
La vigència del present conveni produirà efectes des del moment que es firme fins a la finalització de les actuacions que hi preveu, i en tot cas fins al 31 d'octubre de 2012. No obstant això, la justificació de les actuacions poden efectuar-se des de l'1 de gener de 2012.  
  
  
Sèptima. Resolució  
El present conveni quedarà resolt per mutu acord de les parts. En el cas d'incompliment total o parcial de les seues obligacions per part de l'Ajuntament de Benidorm, este estarà obligat a reintegrar a l'Agència Valenciana del Turisme les quantitats percebudes i no aplicades correctament a les finalitats del present conveni, sense perjuí de l'aplicació, a més, del que disposa per a estos supòsits l'article 37 de la Llei 38/2003, de 17 de novembre, General de Subvencions.  
  
L'Agència Valenciana del Turisme podrà efectuar, en qualsevol moment, totes les actuacions de comprovació que crega oportunes per a la verificació de la correcta aplicació per l'Ajuntament de Benidorm de les quantitats alliberades a favor seu en virtut del present conveni.  
  
  
Octava. Règim jurídic  
El present conveni regula la concessió d'una subvenció nominativa a favor de l'Ajuntament de Benidorm, per la qual cosa el seu règim jurídic és el derivat del que establix la Llei 38/2003, de 17 de novembre, General de Subvencions, així com el seu reglament aprovat per Reial Decret 887/2006, de 21 de juliol, i del que establix per a este tipus de transferències corrents el text refós de la Llei d'Hisenda Pública de la Generalitat, aprovat per Decret Legislatiu del Consell de la Generalitat Valenciana, de 26 de juny de 1991.  
  
Novena. Compatibilitat amb la normativa europea sobre ajudes públiques  
1. El present conveni és compatible amb el mercat interior perquè les seues disposicions no afecten els intercanvis comercials entre els estats membres, d'acord amb el que disposa l'article 107.1 del Tractat de Funcionament de la Unió Europea, i no reunix els requisits acumulatius exigits en este article, ja que el seu beneficiari no és una empresa productora de béns o prestadora de servicis en el mercat, sinó una entitat local municipal que actua servint amb objectivitat els interessos generals en virtut de les potestats que té atribuïdes, i en concret en l'exercici de l'acció de foment del turisme que, entre altres, té encomanada.   
  
2. Com que es tracta d'un conveni no subjecte a l'article 107.1 del TFUE, i d'acord amb el que establix article 3.4 del Decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida per mitjà del present conveni no requerix notificació o comunicació a la Comissió Europea.   
3. En compliment amb el que disposa l'esmentat article 3.4 del decret, ha sigut remés un informe de no-subjecció a la Direcció General de Projectes i Fons Europeus de la Conselleria d'Hisenda i Administració Pública, en què es justifica adequadament la no-aplicació a este de l'article 107.1 del TFUE i, per tant, la seua compatibilitat amb la normativa europea sobre ajudes públiques.  
Les parts, llegit el present document, i en prova de conformitat amb el seu íntegre contingut, el subscriuen i firmen per duplicat en el lloc i la data indicats al principi.  
  
La consellera de Turisme, Cultura i Esport i presidenta de l'Agència Valenciana del Turisme: Lola Johnson Sastre.  
L'alcalde president de l'Ajuntament de Benidorm: Agustín Navarro Alvado.